《贫居》
元代·本诚

造物非贫我，欲我閒且安。贫居自有乐，此乐非人间。

萧然一茅宇，十年卧空山。山深无客来，独与云往还。

芰荷制冬衣，藜藿供朝餐。登山玩崔嵬，临流听潺湲。

为无贪著念，随地可盘桓。但得閒中乐，岂以贫为艰。

愈贫愈无事，无事心愈閒。虽居人世中，恰似出尘寰。

作者简介：元僧。嘉兴语溪人，初名文诚，后名道元。字觉隐，号辅成山人、大同山翁、凝始子。尝主本觉寺。后寓吴下。喜山水，以诗自豪。又善画山水。有《凝始子集》。